Zápisnica z 1. riadneho zasadnutia Obecného zastupiteľstva v Haliči, konaného dňa 14.1.2011

Prítomní: starosta obce Vladimír Rehanek, všetkých 9 poslancov, hlavný kontrolór obce Ing. Edita Hujová, predseda DHZ Ondrej Pivka, občania 
Program: 
I.	Kontrola plnenia uznesení
II.	Časový harmonogram zasadnutí OZ
III.	Vyhodnotenie činnosti DHZ za rok 2010
IV.	Voľba členov komisií OZ v Haliči
V.	Rôzne
Hlasovanie 9 za.
Za overovateľov zápisnice boli určení:  Mgr. Fajčíková a Bc. Priadka.
	I. Starosta požiadal hlavnú kontrolórku o kontrolu plnenia uznesení, ktorá konštatovala, že plnenie jedného bodu uznesenia je samostatným bodom programu.

	II. Starosta oboznámil poslancov s rozdanými VZN obce, ich zmena je možná 3/5 väčšinou, takisto zmenou zákonov bude postupne nutné VZN týmto zmenám prispôsobiť, resp. prijať nové, taktiež bol rozdaný  časový harmonogram zasadaní OZ.

	III. Ďalším bodom programu bola správa o činnosti DHZ, ktorú predniesol predseda DHZ Ondrej Pivka. Výročná schôdza DHZ sa konala v januári, prioritami DHZ, ktoré vyplynuli z tejto schôdze boli organizácia súťaže O pohár sv. Floriána, účasť na previerke pripravenosti DHZ organizovanej územným výborom dobrovoľnej požiarnej ochrany v Lučenci a prihlásiť družstvo žiakov do súťaže Plameň. 9.mája sa konala samotná súťaž o Pohár sv. Floriána, do ktorej sa prihlásilo 16 družstiev mužov, 6 družstiev žien a 4 družstvá do súťaže základných škôl Plameň. Halič reprezentovalo družstvo mužov a 2 družstvá žiakov (chlapci a dievčatá). V súťaži Plameň zvíťazili haličské dievčatá, chlapci boli štvrtí. V kategórii žien zvíťazilo Rimavské Brezovo. V kategórii mužov zvíťazil Teplý Vrch, Halič bola diskvalifikovaná. Aj napriek zlému počasiu, podujatie bolo vydarené.  DHZ v Haliči je v prestavbe, viacerí výkonní členovia odišli, noví sa musia zohrať. Žiaci, chlapci aj dievčatá si na súťaži Plameň v Poltári vybojovali tretie miesta. V júni sa muži zúčastnili na previerke v Poltári, obsadili 5.miesto, Peter Žigo st. získal druhú výkonnostnú triedu. Na súťaži v Šalkovej v silnej konkurencii 35 mužstiev obsadili 10.miesto. Predseda DHZ sa poďakoval stabilným členom, ktorí sú členmi od začiatku. V septembri sa zúčastnili súťaže o Pohár primátora mesta Lučenec, kde sa umiestnili na 5.mieste. Koncom roka 2010 sa podarilo doopravovať hasičskú striekačku. Taktiež sme dostali záchranné cisternové vozidlo s kapacitou 3000 litrov, ktoré po menších opravách bude slúžiť najmä Haliči, no v prípade požiaru môže vypomôcť i okolitým obciam. Záverom skonštatoval nepriaznivý stav členskej základne a nezáujem detí a mládeže o DHZ. Napriek tomu, očakáva, že po zohratí sa kolektívu sa zlepšia i výsledky. Predseda DHZ na záver zaželal mnoho úspechov starostovi i novozvoleným poslancom. Pozval poslancov na schôdzu DHZ 5.februára. 
	Starosta doplnil, že hasičská AVIA sa tohto roku predá, cisterna, ktorú obec získala zadarmo od Ministerstva vnútra sa doopravuje, po úprave vstupu do zbrojnice ju bude možné parkovať v zbrojnici. V tomto roku je okrúhle - 135. výročie DHZ v Haliči, preto treba aj súťaž sv. Floriána dobre pripraviť. Na dotaz poslanca Pročku, či naozaj nemáme nikoho, kto cisternu dokáže ovládať, 

starosta vysvetlil, že nakoľko doteraz hasiči nepracovali s takýmto typom, potrebujú si niektoré jej funkcie nechať vysvetliť, ale ako šoféra máme Petra Žiga st.

	IV. Starosta požiadal predsedov komisií o návrhy členov komisií. Prvá vystúpila Mgr. Fajčíková, ktorá navrhla do sociálnej komisie Máriu Veselovskú, Boženu Hochholcerovú, Máriu Rapčanovú a Martu Molnárovú.
	 Poslanec Pročko sa spýtal na počet členov komisií. Starosta odpovedal, že schválených je 5 členov, poprípade šiesty člen, ktorý by mal poradný hlas. Poslanec Pročko namietol, že o počte členov komisií sme nehlasovali. Zároveň poznamenal, že prečo nebolo vyhlásené v obecnom rozhlase, že sa komisie zostavujú, aby občania mohli taktiež prejaviť svoj záujem byť členmi, ak by napr. nepoberali za prácu v komisii odmenu. 
	 Poslanec Turek navrhol, aby boli piati členovia zodpovední za komisiu platení a bolo umožnené aj ďalším, aby sa jej zúčastnili. Starosta poznamenal, že je na poslancoch, koľkých členov si zvolia, ale podľa jeho názoru, by veľký počet členov komisií mohol pôsobiť kontraproduktívne, ani v iných obciach a mestách nemajú viacčlenné komisie. 
	 Poslanec Priadka navrhol, aby OZ najprv schválilo piatich členov a neskôr dovolili ďalších, ktorí prejavia záujem. 
	  Poslanec Udvardy poznamenal, že v návrhu na uznesenie v časti „ukladá“ schválilo OZ počet členov komisie max. 5 (poslanec+ďalší členovia). Občan Ladislav Kováč taktiež poznamenal, že by bolo lepšie, keby to bolo zverejnené v obecnom rozhlase. 
Poslanec Turek reagoval, že je v kompetencii predsedu vybrať si členov do komisie, ale ktokoľvek môže predsedovi komisie prejaviť svoj záujem o členstvo.
	 Poslanec Pročko nesúhlasí s názorom, že veľký počet členov komisií by bol zlý, skôr naopak, preto navrhuje, aby bolo každému, kto chce pracovať v komisii a nechce za to brať odmenu, členstvo v komisii umožnené. Poslanec Turek navrhol, aby sa najprv zvolili piati odmeňovaní členovia a potom ďalší, ktorí prejavili záujem. Poslankyňa Fajčíková poznamenala, že členovia komisií musia byť zapísaní, ako členovia, keďže sa im posielajú pozvánky. Starosta doplnil, že je dobré, pokiaľ sú v komisii odborníci na danú oblasť, aby sa nestalo, že napríklad v stavebnej komisii bude päť stavebníkov a ostatní, ktorí sa v danej problematike nevyznajú a znechutia nerozumnými návrhmi aj odborníkov. 
	 Poslanec Udvardy poznamenal, že zákon 369/1990 ponúka občanom, ako možnosť na vyjadrenie, aj verejné zhromaždenie obyvateľov obce, ktoré má funkciu poradného orgánu komisií a OZ. Tu sa môže každý občan vyjadriť a komisia by sa tým potom mala zaoberať. 
	 Poslanec Pročko doplnil, že komisie sú i iniciatívne orgány a ich zloženie a kompetencie určuje OZ. Ďalej poznamenal, že ani poslanec Udvardy nie je stavbár a je predsedom stavebnej komisie, ani poslanec Turek nemá ekonomické vzdelanie a je predsedom obchodnej komisie. Nech má každý, kto má záujem o prácu v komisii možnosť v nej pracovať. 
	 Starosta pripomenul, že na počte členov sa OZ dohodlo na minulej schôdzi, na čo poslanec Pročko opäť reagoval, že sa o tom nehlasovalo. Poslankyňa Hochholcerová namietla, že bolo povedané, že má byť päť členov. Poslanec Pročko zopakoval, že OZ o tomto bode nehlasovalo. Poslanec Udvardy dodal, že za návrh uznesenia, v ktorom sa hovorilo i o povinnosti predsedov komisií navrhnúť na ďalšej schôdzi max. 5 členov komisií hlasovali všetci poslanci (za).
	 Starosta s odôvodnením, že k tomuto bodu už hovoril viac než dvakrát, vzal slovo poslancovi Pročkovi, ktorý na to reagoval, že po odobratí slova by mal odovzdať vedenie schôdze. Starosta sa odvolal na rokovací poriadok OZ, dodatok č.1.
	 Poslanec Turek chcel dať hlasovať o návrhu 4 členovia+predseda komisie platení. Poslanec Pročko poznamenal, že o jeho návrhu sa nehlasovalo. Starosta dal hlasovať o návrhu poslanca Tureka, nakoľko je to podľa schváleného uznesenia z ustanovujúcej schôdze. Do diskusie vstúpila poslankyňa Fajčíková, že najprv musíme zrušiť pôvodné uznesenie, ak chceme schvaľovať nové. 
	 Do diskusie vstúpil i poslanec Hujo s tým, že i on mal problém vybrať si len piatich členov. Čiže diskusia o väčšom počte členov je na mieste. Taktiež poslanec Kokavec poznamenal, že jeho komisia má najširší záber a aj v minulosti mala 8 členov. Keďže si mal vybrať len piatich, chce to riešiť tak, že si podľa pripravovanej akcie bude prizývať tých, ktorí majú záujem pracovať. 

	
	 Starosta navrhol, že pokiaľ je naozaj situácia taká, že chcú pracovať viacerí ľudia, treba aby poslanci schválili vyšší počet. Ale považuje za dôležité, aby bol maximálny počet stanovený. Navrhuje siedmich. Poslanci ale najprv musia zrušiť schválené uznesenie. 
	 Poslanec Pročko navrhol riešenie, že by neboli odmeny viazané na osobu, ale na komisiu a podľa počtu členov by sa odmena delila. Poslanec Turek tiež poznamenal, že si na komisiu športu a kultúry prizýval ľudí podľa problému, ktorý sa riešil, ale členov komisie mal päť. Poslanec Pročko namietol, že poslanec Kokavec hovoril o ôsmich členoch. Súčasťou komisie však bola i redakčná rada, čo potvrdila i poslankyňa Hochholcerová, a dodala, že naozaj treba každému, kto chce robiť, dať šancu.
	 Poslanec Pročko súhlasí s názorom občana Kováča, aby sme to vyhlásili v rozhlase. Poslanec Kokavec poznamenal, že potrebuje, aby už jeho komisia pracovala, preto nie je dobré, aby sa hlasovanie o komisiách odsúvalo o ďalší mesiac. Starosta poznamenal, že predsedovia komisií mali prísť s návrhmi na členov komisií, aby sa už odsúhlasili piati členovia, potom sa schválili prípadní ďalší. 
	 Poslanec Priadka navrhol dať hlasovať o zrušení bodu č. 7 z uznesenia z ustanovujúcej schôdze a potom dať hlasovať o návrhu poslanca Pročka – aby si predseda komisie mohol navrhnúť i viacerých členov. Starosta dal hlasovať o návrhu na zrušenie uznesenia z minulej schôdze. Hlasovanie 4 za 5 proti. 
	 Starosta preto vyzval, aby sa hlasovalo o jednotlivých komisiách.
	 Komisia verejného záujmu: Bc. Ivan Priadka (nezávislý), Mgr. Mária Fajčíková (KDH), Mgr. Igor Kokavec (SDKÚ-DS) - hlasovanie 9 za.
	 Stavebná komisia: Mgr. Alexander Udvardy, Ján Neupaver, Ing. Jozef Hoffman, Ing. Pavol Náton, Peter Hronec.	Hlasovanie 8 za 1 sa zdržal.
	 Komisia obchodu a cestovného ruchu: Jozef Turek, Ľuboš Antal, Dana Melichová, Boris Mojžiš, Marián Svorad.	 Hlasovanie 9 za.
	 Ekonomická komisia: Ing. Marián Hujo, Ľudmila Sarvašová, Antónia Bukovenová, Ing. Ján Lukáč, Mgr. Dušan Šimov. Starosta podotkol, že riaditeľ Šimov je prizývaný vždy, keď sa to týka školy, preto nemusí byť členom komisie, navrhuje za členku komisie Máriu Veselovskú, keďže sa ekonomickým veciam venuje a jej náplň práce si vyžaduje zabezpečenie súladu s obecným rozpočtom. Poslanec Hujo poznamenal, že so všetkými navrhovanými hovoril, chcú byť členmi a sú oboznámení aj s formou práce v komisii. Hlasovalo sa o pôvodnom návrhu poslanca Huju.	Hlasovanie 8 za 1 sa zdržal.
	 Komisia kultúry, školstva a športu: Mgr. Igor Kokavec, Veronika Belková, Jozef Pročko, Milan Rapčan, Mgr. Ľuboslav Galád. Poslanec Priadka navrhol Ladislava Kováča. Poslanec Pročko ponúkol svoje miesto v prospech pána Kováča. Starosta navrhol, aby sa hlasovalo o pôvodnom návrhu, po schválení všetkých komisií, chce prísť s kompromisom. Poslanec Pročko ho vyzval, aby návrh predložil hneď. Starosta odôvodnil, že čakal, či s tým príde niekto z poslancov. Zároveň navrhol, aby sa maxim. počet v komisii rozšíril na sedem, s tým, že sa zvolia len tí, o ktorých sa vie, že chcú v komisiách byť a na budúcej schôdzi sa môžu dovoliť ďalší. Poslanec Pročko dodal, že keby s tým starosta prišiel skôr, poslanci, ktorí hlasujú za starostu, by zahlasovali za zrušenie uznesenia o maximálnom počte členov v komisiách. 
	 Poslanec Kokavec poznamenal, že počet členov treba doriešiť. Poslanec Priadka teda navrhol rozšíriť počet na sedem. Poslanec Turek požiadal o doplnenie návrhu, či sa bude odmena deliť podľa počtu členov. Hlavná kontrolórka upozornila na to, že by to nebolo v súlade so zásadami odmeňovania. Poslanci sa nakoniec zhodli na maximálnom počte sedem, s tým, že k zvoleným členom komisií sa môžu dovoliť ďalší do tohto počtu.   Hlasovanie 9 za.
	 Poslanci hlasovali o zložení komisie kultúry, školstva a športu v zložení Mgr. Igor Kokavec, Veronika Belková, Jozef Pročko, Milan Rapčan, Mgr. Ľuboslav Galád, Ladislav Kováč, Ing. Emil Ďurica. Hlasovanie 9 za.
	 Komisia verejného poriadku: Mgr. Katarína Gálová, JUDr. Daniel Přibyl, Rudolf Horváth, Mgr. Janka Gondová, Mgr. Mária Triznová.
	 Komisia životného prostredia: Mgr. Jozef Pročko, Ing. Martin Majer, Jozef Beňovský, Emília Pálová, Mgr. Peter Barcaj. Hlasovanie  9 za.
	 Do komisie sociálnej : JUDr. Xénia Přibylová. Hlasovanie 9 za.
	 Do komisie stavebnej: Jozef Neupaver. Hlasovanie 9 za.

	 Do redakčnej rady starosta navrhol: za predsedníčku Boženu Hochholcerovú.
Hlasovanie 8 za 1 sa zdržal
	 Zvolená predsedníčka redakčnej rady navrhla členov: Mária Veselovská, Veronika Belková, Milan Rapčan, Vladimír Rehanek. Poslanec Pročko prejavil záujem byť v redakčnej rade. Poslanci hlasovali za všetkých navrhnutých členov.	Hlasovanie 9 za.

	V. Rôzne
	1/ Starosta informoval poslancov o tom, že zaslal dotaz na preverenie Dodatku č. 1 k Rokovaciemu poriadku OZ v Haliči, či je v súlade so zákonom 369/1990 na legisl.odbor MV SR. Poslanec Priadka doplnil, že si prezrel rokovacie poriadky viacerých obcí a väčšina z nich má podobné ustanovenia. 
	2/ Ďalej OZ prerokovalo zloženie krízového štábu obce. Predseda: Vladimír Rehanek, podpredseda Mgr. Alexander Udvardy, členovia: Mária Svoradová, predseda komisie školstva – Mgr. Igor Kokavec, predseda komisie ŽP – Mgr. Jozef Pročko, predseda DHZ – Ondrej Pivka, predsedníčka komisie verejného poriadku – Mgr. Katarína Gálová, predseda komisie obchodu – Jozef Turek, Štefan Kapráľ, pracovník ob.úradu.	Hlasovanie 9 za.
	3/ Výdajňa odberných opatrení: Ľudmila Sarvašová, Mária Veselovská, Emília Zvarová, Katarína Gálová.	Hlasovanie 9 za.
	4/ Poriadková jednotka: Jozef Turek, Vladimír Greňo, Ing. Marián Hujo, Mgr. Igor Kokavec, Štefan Kapráľ, Bc. Ivan Priadka	Hlasovanie 9 za.
	5/Výdajňa ochranných prostriedkov (sklad CO): Mária Svoradová, Mgr. Miloš Jezný.
	6/ Starosta sa opýtal poslancov na možnosť doručovania zápisníc len prostredníctvom e-mailu, resp. na web-stránke obce. Poslanci súhlasia, v písomnej forme si ju vyžiadali poslanci Hochholcerová a Turek. Zápisnica bude na internete k dispozícii ihneď po jej overení.
	7/ Starosta dal poslancom do pozornosti zásady odmeňovania poslancov. Čo sa týka účastí na akciách poriadaných obcou, je vhodné, aby sa ich poslanci zúčastňovali - minimálne troch významných akcií. Poslanci by si mali určiť, ktorých sa zúčastnia. V zásadách odmeňovania je uvedená aj penalizácia za neúčasť na dohodnutých akciách. 
 Poslanec Kokavec poznamenal, že je ťažké určiť, kto sa má ktorej zúčastniť. Starosta za dôležité označil Haličské slávnosti, kde majú poslanci aj rozdelené služby. Poslanec Hujo predostrel zaužívanú prax z predošlého OZ, kedy sa poslanci mali zúčastniť najmä na Haličských slávnostiach, kladení vencov k pamätníku a váľaní mája. Poslanec Kokavec predstavil poslancom zoznam najvýznamnejších akcií poriadaných obcou. Poslanec Pročko navrhol zrušiť odmenu poslancov za účasť na akciách a použiť ich práve na akcie ako je Štoplík. Starosta upresnil, že poslanec nedostáva odmenu za účasť, ale kráti sa mu odmena zo zastupiteľstva o 5,- EUR v prípade neúčasti na obecných podujatiach. Poslanec Turek poznamenal, že je v záujme poslancov, aby ľudia videli, že sa na akciách zúčastňujú. 
Zastupiteľstvo sa zhodlo ako na povinných akciách Haličské slávnosti a SNP plus každý poslanec si vyberie ešte jednu. 	Hlasovanie 9 za.
	8/ Žiadosť p. Nagya o prenájom obecnej parcely, ktorá prešla ekonomickou komisiou, posunul starosta na prerokovanie i do stavebnej komisie. Stavebná komisia by mala tiež prerokovať sťažnosť pána Ladislava Kováča na pána Snopka.
	9/ Poslanec Pročko navrhuje zrušiť dodatok k rokovaciemu poriadku, nakoľko ho považuje za protiústavný. Dodatok odsúhlasilo ešte predchádzajúce zastupiteľstvo. Poslanec Pročko dodal, že si dal vypracovať vlastné štúdie, ktoré mu potvrdili, že je dodatok protizákonný. Pokiaľ  sa dodatok nezruší, obráti sa i na prokuratúru.
Starosta zareagoval, že to neupravuje ústavný zákon, ale zákon NR SR č. 369/1990 zb., a preto ho dal na preverenie na MV SR, navrhuje počkať na stanovisko. 
Poslanec Pročko dal hlasovať o svojom návrhu na zrušenie Dodatku č. 1 z 10.12.2010 k Rokovaciemu poriadku OZ v Haliči. 	Hlasovanie 3 za 2 proti 4 sa zdržali. 
Poslanec Priadka poznamenal, že tiež má isté výhrady k spomínanému dodatku, chýba mu tam inštitút faktickej poznámky, nakoľko dodatok rieši len vystúpenie poslanca. Poslanec Pročko dodal, že Dodatok nerieši vystúpenie občana, ani obmedzenie vystúpenia predsedajúceho schôdze. Poslankyňa Fajčíková navrhla počkať na vyjadrenie legislat. Odboru MV a podľa toho sa zariadiť. 
	
	10/ Občan Kováč sa opýtal, čo je s jeho sťažnosťou. Starosta ozrejmil, že to musí prejednať nová stavebná a trestná komisia. Pán Kováč doplnil, že je mu známe, že obec už pána Snopka vyzvala dvakrát ale nedostavil sa. Zároveň požiadal, aby dostal písomné vyjadrenie, čo sa s tým deje. Poslanec Pročko požiadal, aby sa dodržiavala 30 dňová zákonná lehota na odpoveď občanovi. Starosta reagoval, že nemôže do 30 dní zaslať vyriešenie sťažnosti, nakoľko to musí prejsť cez komisie, no doplnil, že reagovať na žiadosť sa bude písomne v zákonnej lehote s tým, že sa uvedie, že vec je posunutá na prejednanie do komisií.
	11/ Poslanec Turek predniesol podnet občana, ako sa rieši drevená búda na námestí. Starosta ozrejmil, že okresný súd rozhodol, že obec je v práve, majitelia sa odvolali na krajský súd. Pokiaľ krajský súd rozsudok OS potvrdí, majitelia budú vyzvaní, aby priestor vypratali, budú musieť zaplatiť dlžný nájom spolu s penále a súdnymi trovami. Majiteľka podľa jeho slov sústavne zavádza a šíri nepravdy o dohodách obce s ňou.
	12/ Poslanec Pročko reagoval prednesením žiadosti pani Žiakovej. Zároveň sa vyjadril, že majiteľka obvinila starostu, ktorý im povedal, že ich obchodu sa rekonštrukcia námestia nedotkne.  V súvislosti s tým navrhol vytvorenie obchodnej pasáže medzi škôlkou a zdravotným strediskom, položením betónových platní, na ktorých by si podnikatelia na vlastné náklady postavili drevené prístrešky. Vykurovanie by malo ísť zo starej škôlky, ktorá sa podľa jeho ďalšieho návrhu dá opraviť s pomocou aktivačných pracovníkov (obkopať, odizolovať a vymaľovať), mohlo by tam byť múzeum Haliče. Taktiež predložil poslancom photoshopové vizualizácie, ako by to mohlo vyzerať. Požiadal ekonomickú komisiu o spoluprácu. Opýtal sa starostu na počet aktivačných pracovníkov, ktorý reagoval, že obec má momentálne len 8, z toho 5 žien, nekvalifikovaných na murárske práce. Poslanec Pročko zároveň predniesol svoj názor, že vytvorením hospodárskeho podniku obce by obec ušetrila, keďže všetky práce by mohla robiť vo svojej réžii. Požiadal tiež o spriechodnenie dvora medzi škôlkou a zdr. strediskom. Vo veci pani Žiakovej dodal, že verí im a zavádza starosta. Požadujú, aby im obec ponúkla adekvátny pozemok a je ochotná stánok presťahovať. Ako vhodný pozemok poslanec Pročko označil práve vytvorenú obchodnú pasáž. 
	13/ Poslanec Turek sa informoval, ako to bolo s nájomnou zmluvou. Starosta ozrejmil, že pani Žiaková kúpila stánok od pani Arvaiovej zo Starej Haliče s tým, že nájomná zmluva s obcou bola uzavretá do konca roku 2009, keďže sa predpokladala rekonštrukcia námestia a súčasný stánok sa tam ani architektonicky ani esteticky nehodí. Potom ešte požiadala, aby jej obec nájom predĺžila aspoň do marca 2010, čo jej bolo vyhovené, nájomné však nezaplatila. Po skončení nájmu odmietla priestor vypratať s tým, že požaduje, aby jej obec ponúkla adekvátny priestor.  Obec jej ponúkla priestor pri kríži, resp. pri ZŠ s MŠ Halič. Následne sa ohradila, že kto jej vybaví pripojenie na siete, kto tam stánok prenesie. Vlastníkom pozemku je obec, preto pani Žiaková by si nemala klásť podmienky. Dodal, že pani Žiaková sústavne zavádza, je konfliktná, viackrát bola riešená i na trestnej komisii za tuhý komunálny odpad.
K podnetu poslanca Pročka o oprave škôlky sa vyjadril, že nesúhlasí s tým, že by sa dala opraviť len jednoduchým izolačným náterom a ak áno, bude to stáť veľa. Obec má s budovou škôlky zámer vybudovať domov dôchodcov, keďže obce budú mať povinnosť domovy pre dôchodcov mať. Je to podľa neho ideálny priestor, ktorý sa vytvorí spojením so zdravotným strediskom. Škôlku už chceli niektoré subjekty, vrátane pána Pročka, odkúpiť, ale starosta uviedol, že bude vždy proti jej predaju, keďže obec tento priestor potrebuje  na dom dôchodcov a pri prvej príležitosti o získanie financií z eurofondov (keďže momentálne to nastavené pravidlá pre obec našej kategórie neumožňujú), obec vypracuje projekt a postaví tam domov dôchodcov. Keby tam obec umožnila komukoľvek podnikať, v prípade, že by neskôr obec chcela tento priestor späť, znova by vznikol podobný problém ako s pani Žiakovou. Že sa veci riešili tak ako hovorí, môžu podľa jeho slov potvrdiť i prítomní a aj bývalí poslanci.
	14/ Poslanec Pročko reagoval, že chce a bude predkladať návrhy, ktoré považuje za dobré pre dedinu, keďže tu aj veľa investoval. Trvá na tom, že na opravu škôlky netreba veľa peňazí, ale treba ju opraviť, aby ďalej nehnila. Zatiaľ kým tam nebude domov dôchodcov, mohlo by tam po oprave byť múzeum. Chce len, aby to zastupiteľstvo prejednalo a pokiaľ to schváli, ochotne s realizáciou pomôže.
 Starosta reagoval, že škôlku v takomto stave obec prebrala od štátu a nemyslí si, že riešenie poslanca Pročka je dobré. Ale nech sa to prejedná v stavebnej a ekonomickej komisii a ak to schvália, zrealizuje sa to.

	15/ Poslanec Hujo poznamenal, že pre nových poslancov by bolo dobré, aby ich starosta oboznámil s už rozbehnutými projektmi a zámermi, v akom sú stave, aby bolo pre nich jednoduchšie sa v nich orientovať a podávať návrhy. 
Starosta reagoval, že postupne to bude robiť, keďže sa to nedá robiť všetko na jednej schôdzi, nakoľko si to vyžaduje dlhý čas. Na takýchto schôdzach by mali byť prítomní aj zástupcovia jednotlivých komisií, ktorých sa to týka. Poslanci by sa teda mali najprv s rozbehnutými projektmi oboznámiť a potom dávať pripomienky, nové návrhy.
	16/ Poslanec Pročko interpeloval starostu, aby na budúcom zastupiteľstve informoval poslancov o stave rekonštrukcie námestia, o internetovej stránke obce (kto ju aktualizuje a rozhoduje o tom, čo tam bude), v akom stave je multifunkčné ihrisko (prečo sa tam nemôže hrať hokej, 
v akom stave je reklamácia), požiadal informovať o úvere obce, o stave obecnej kosačky, zároveň pozval poslancov na schôdzu TJ 23.januára, poďakoval, že sa na jeho podnet zápisnica opravila. Poslanec Udvardy sa k zápisnici vyjadril v tom duchu, že zapísal to, čo počul.
	17/ Poslanec Pročko doplnil, že pán Šustek mu písomne potvrdil, že odpad zo stromov na jar odnesie na svoj pozemok. Požiadal starostu, aby sa úradná tabuľa presunula k plotu, aby si ju mohol ktokoľvek prečítať, aj keď je brána zavretá.
Starosta sa vyjadril, že tabuľu premiestnia, jediný dôvod prečo to ešte neurobili je, že sa tabuľa vyklápa práve tak, že nemôže byť blízko plota.
	18/ Ďalej poslanca Pročka zaujíma, ako je to s kompostárňou, aký projekt je pripravený, čo má urobiť, aby sa mohol pozrieť na obecné priestory, predsedu kultúrnej komisie požiadal, aby sa prehodnotilo povolenie využívať KD na svadby, kary, diskotéky... Poslanec Kokavec reagoval, aby to predniesol na najbližšej kultúrnej komisii.
	19/ Poslanec Turek navrhol, aby si obec riešila veci, ako pílenie stromov vo vlastnej réžii, aby nevznikali zbytočné problémy. Taktiež požiadal predsedu komisie športu, aby preveril, či je uzavretá nájomná zmluva medzi TJ a obcou.
	20/ Poslanec Hujo navrhol zverejniť na webe obce zásadné a strategické dokumenty obce. Ďalej nadniesol problém odhŕňania snehu, že na cestách zostáva dosť hrubá vrstva snehu, čo robí problém hlavne v strmých svahoch, ako napr. na Ul. budovateľov. 
Poslanec Kokavec v tejto súvislosti vzniesol otázku, kto odhŕňa Staničnú ulicu. Starosta reagoval, že ju má v správe SSC. Poslanec Kokavec ďalej upozornil na bariéry, ktoré pluh necháva na chodníkoch, aby sa to tlmočilo tomu, kto odhŕňa. Poslanec Turek reagoval, že každý poslanec má pridelené ulice.
	21/ Poslanec Pročko sa spýtal, kde bude záznam zo zasadnutia, starosta odpovedal, že na webe obce. Spýtal sa tiež na stav „skládky“ Strabagu. Starosta reagoval, že to je len počas rekonštrukcie námestia, potom sa to dá do pôvodného stavu.
	22/ Poslanec Udvardy upozornil na blato v priestore autobusového nástupišťa, či by ho bolo možné vysypať štrkom.
	23/ Poslanec Priadka sa spýtal ako je riešené, keď si majitelia domov umiestňujú na zelené plochy popri uliciach kamene, resp. iné zábrany. Starosta reagoval, že viacerí už boli riešení, no nestretlo sa to s pochopením, keďže to hodnotia ako chránenie si svojich trávnikov.
	24/ Občan Paľaga sa spýtal v mene mládeže Haliče-stred na možnosť vybudovania ľadu pre hokej. Poslanec Pročko reagoval, že má dvoch investorov, ktorý zafinancujú mantinely. Poslanec Priadka navrhol priestor  vedľa kurtu v areáli školy. Poslanec Kokavec reagoval, že bude treba doriešiť i osvetlenie. Poslanci to posunuli na prejednanie komisií.
	26/ Na záver zasadnutia sa starosta poďakoval poslancom i občanom za účasť a plodnú diskusiu a ukončil zasadnutie.

V Haliči 14. 1. 2011
						
								Vladimír Rehanek
								     starosta obce
Overovatelia: Bc. Ivan Priadka, Mgr. Mária Fajčíková